पहनने के लिए जूते भी नहीं, नंगे पैर ही करती है प्रैक्टिस; सचिन बोले- इन्जॉय किया
Rajasthan Barmer Cricket Player Mumal Meher Story - वुमन इंडियन टीम ने पाकिस्तान को हराकर कीर्तिमान रचा है। सोमवार को वुमन प्रीमियर लीग का ऑक्शन भी हुआ। इस बीच राजस्थान की एक 14 साल की लड़की का वीडियो सामने आया है।
एक दिन पहले ही वुमन इंडियन टीम ने पाकिस्तान को हराकर कीर्तिमान रचा है। पहली बार हो रही वुमन प्रीमियर लीग का ऑक्शन भी। इस बीच राजस्थान की एक 14 साल की लड़की की धुआंधार बैटिंग का रोमांचित कर देने वाला वीडियो सामने आया है।
वीडियो में लड़की टी-20 क्रिकेट के उभरते स्टार सूर्यकुमार यादव की तरह चौके-छक्के उड़ा रही है। दैनिक भास्कर ऐप पर खबर चलने के बाद सचिन तेंदुलकर ने भी ट्वीट किया है। लिखा- 'कल ही तो ऑक्शन हुआ... और आज मैच भी शुरू? क्या बात है। वाकई आपकी बैटिंग को इन्जॉय किया।'
इस बीच, मंगलवार को भास्कर टीम गेंदबाजों की धुनाई करने वाली इस लड़की मूमल मेहर के गांव पहुंची। बाड़मेर जिले के शिव शेरपुरा कानासर गांव की मूमल अभी 8वीं क्लास में पढ़ती है। पिता मठार खान किसान हैं। घर की हालत काफी खराब है। खेलने के लिए जूते भी नहीं हैं। मकान आधा-अधूरा ही बना है।
परिवार की इतनी कमाई भी नहीं है कि बेटी को क्रिकेट की अच्छी ट्रेनिंग दिला सकें। फिलहाल स्कूल के ही टीचर रोशन खान मूमल के कोच हैं। वही उसे क्रिकेट की बारीकियों के बारे में बताते हैं। रोज तीन से चार घंटे प्रैक्टिस कराते हैं, ट्रेनिंग देते हैं। प्रैक्टिस, पढ़ाई के साथ मूमल को घर के कामों में मां का हाथ बंटाना पड़ता है। बकरियां भी चरानी पड़ती हैं।
अब आगे की कहानी खुद मूमल की जुबानी...
'मैं इंडियन क्रिकेटर सूर्यकुमार यादव की बैटिंग देखती हूं। उनको देखकर लंबे-लंबे शॉट लगाने की कोशिश करती हूं। रोजाना तीन-चार घंटे खेलती हूं। हमें रोशन सर प्रैक्टिस करवाते हैं। हाल ही में ग्रामीण ओलिंपिक (राज्य सरकार कराती है) में ग्राम पंचायत से जिला स्तर तक खेले। फाइनल मैच के कड़े मुकाबले में हमारी टीम हार गई। हमारे गांव की क्रिकेटर अनीसा हैं। वो मेरी चचेरी बहन हैं। वह मुझे क्रिकेट के टिप्स देती हैं। अनीसा और मैंने ग्रामीण ओलिंपिक में साथ में खेला है। जब भी मौका मिलता है, तब स्कूल से बाहर खेल मैदान में खेलती हूं। क्रिकेट के लिए लगाव है, इसलिए लड़कों के साथ खेलती हूं।
मैं 9 साल की थी, तब मैं अनीसा के साथ क्रिकेट खेलती थी। जब अनीसा का अंडर-19 राजस्थान टीम में चयन हुआ तो मेरी रुचि बढ़ गई। सूर्यकुमार को बैटिंग करते देखा तो गांव के बच्चों के साथ-साथ बैट-बॉल लेकर उसी तरह खेलने की प्रैक्टिस करती हूं। छोटी-मोटी चोट लगी थी, लेकिन मेरे जुनून के आगे वो चोट कुछ नहीं थी।'
कोच रोशन खान ने बताया- 'मूमल के खेल का वीडियो सोशल मीडिया पर धूम मचा रहा है। वीडियो को हर कोई सोशल साइट्स पर पोस्ट कर रहा है। अब हो सकता है कि मूमल को आगे कोई प्लेटफॉर्म पर जगह भी मिल जाए। सरकार से यह उम्मीद है कि 14 साल की उम्र में अच्छा खेल रही है। उसे आगे खेलने का मौका देना चाहिए। घर की स्थिति इतनी अच्छी नहीं है। थोड़ा सपोर्ट मिल जाएगा तो इंडिया तक खेल लेगी। गांव के साथ पूरे देश का नाम रोशन करेगी।'
उन्होंने बताया कि मूमल सुबह 8 से 9 बजे तक और शाम 4 से 6 बजे तक क्रिकेट प्रैक्टिस करती है। ग्रामीण ओलिंपिक में मूमल का अच्छा प्रदर्शन रहा था। सेमीफाइनल मैच में 25 रन बनाकर नाबाद रही थी। चार मैच में 7 विकेट भी लिए थे। दो कैच पकड़े थे। फील्डिंग से बहुत सारे रन भी बचाए। फाइनल मैच में हम बायतु (पंचायत समिति का नाम) से हार गए थे।
ग्रामीण ओलिंपिक राज्य सरकार ने इस बार पहली बार करवाए थे। सबसे पहले रजिस्ट्रेशन होता है। इसके बाद ग्राम पंचायत स्तर पर अलग-अलग टीमें हिस्सा लेती हैं। वहां से विजेता टीम पंचायत समिति स्तर पर खेलती हैं। उसके बाद पंचायत समिति स्तर से विजेता टीम जिला स्तर पर खेलती हैं। इसी तरह से मूमल की टीम ने ग्राम पंचायत स्तर, पंचायत समिति स्तर से जीत कर जिला स्तर पर खेली थी। जिला स्तर के फाइनल मुकाबले में बायतु पंचायत समिति की टीम से खेला था। जिला स्तर पर बायतु ग्राम पंचायत व मूमल की टीम के बीच मुकाबला हुआ था। वहां पर बायतु टीम से हार गए थे।
चचेरी बहन खेल चुकी अंडर 19 ट्रॉफी
मूमल की चचेरी बहन अनीसा का चैलेंजर क्रिकेट ट्रॉफी अंडर-19 में चयन हुआ था। 27 अगस्त को जयपुर के सवाई मान सिंह स्टेडियम में हुए ट्रायल में सिलेक्शन बतौर गेंदबाज हुआ था। अनीसा समाज और जिले की पहली बेटी हैं, जो स्टेट टीम के लिए क्रिकेट खेल चुकी हैं। चैलेंजर ट्रॉफी राजस्थान क्रिक्रेट संघ करवाता है। इसमें राजस्थान के अलग-अलग जिलों से खिलाड़ियों का चयन होता है। इसके बाद सभी खिलाड़ियों की अलग-अलग टीमें बनाकर आपस में मैच करवाए जाते हैं।
मूमल के चाचा रज्जाक मेहर ने बताया- मूमल के सात बहनें और दो भाई हैं। मूमल घर से तीन किलोमीटर दूर पैदल स्कूल जाती है। क्रिकेट प्रैक्टिस करती है। फिर घर आती है।
मूमल तक पहुंचा क्रिकेट किट
भास्कर ऐप पर खबर चलने के बाद मंगलवार को सचिन तेंदुलकर सहित कई लोगों ने मूमल का वीडियो शेयर किया, ट्वीट किया। इस बीच, मूमल के पास क्रिकेट किट भी पहुंच गया। भाजपा प्रदेशाध्यक्ष सतीश पूनिया ने ट्वीट किया- 'आज बहुत खुशी हुई। चौके-छक्के मारने वाली बाड़मेर की बेटी मूमल के पास क्रिकेट किट पहुंच गया। बेटी खेलाे, आगे बढ़ो, खूब सारी शुभकामनाएं।'
सोशल मीडिया पर मूमल के चौके-छक्के लगाने को लेकर हुए ट्वीट 
आम आदमी पार्टी (AAP) की स्वाति मालीवाल ने भी वीडियो ट्वीट करते हुए लिखा- 'ये वीडियो राजस्थान का बताया जा रहा है। जिस तरह ये बेटी शॉट्स लगा रही है, इसकी बैटिंग में सूर्यकुमार यादव की झलक है। ऐसे टैलेंट को प्रमोट कर अच्छी ट्रेनिंग मिलनी चाहिए। अशोक गहलोत जी, इस बच्ची के टैलेंट को सही मंच दिलाएं, जिससे ये एक दिन देश की जर्सी पहने।'
सांसद सहित सोशल मीडिया यूजर डाल रहे पोस्ट 
14 साल की मूमल का वीडियो जिसने भी देखा हर किसी ने उस वीडियो को अपने-अपने सोशल मीडिया प्लेटफॉर्म पर डाला। पाली सांसद पीपी चौधरी ने लिखा कि जुनून हो तो धोरों में से भी हीरा निकल सकता है। बेटियां तो भी किसी हीरे से कम नहीं है। बाड़मेर के एक गांव की प्रतिभा-वाह! वहीं यूजर्स लिख रहे हैं राजस्थान की धोरों वाली धरती में उग रही सूर्यकुमार यादव, शुभमन गिल जैसी प्रतिभाएं। पहचान और जरूरी संसाधनों का इंतजार।
इंस्टा पर डालती है वीडियो
मूमल का एक इंस्टाग्राम अकाउंट भी है। इस अकाउंट पर वो अपनी बैटिंग और बॉलिंग के वीडियो शेयर करती है। इन वीडियो में वे अपने स्कूल में प्रैक्टिस करती भी दिख रही है। साथ ही गेंदबाजी भी करते नजर आ रही है। उसके इस पेज पर 12 हजार से ज्यादा फॉलोअर्स हो गए हैं, जो लगातार बढ़ रहे हैं।
मंगलवार को चौहटन प्रधान रूपाराम और उनके प्रतिनिधि रणजीत चौधरी ने मूमल के गांव जाकर क्रिकेट किट दी। प्रधान ने BJP प्रदेशाध्यक्ष सतीश पूनिया से फोन पर बात भी करवाई। पूनिया ने मूमल को कहा- क्रिकेट पिच सहित विभिन्न संसाधनों को लेकर विधानसभा में मांग उठाऊंगा। जितनी हो सकेगी मदद की जाएगी।
मूमल बोली- खुशी का ठिकाना नहीं
मूमल का कहना है कि आज सुबह जयपुर से किट मिली है। वीडियो सोशल मीडिया प्लेटफॉर्म पर डालने वाले सभी यूजर्स को बहुत-बहुत धन्यवाद। मैं इंडिया के लिए खेलना चाहती हूं। पूनिया ने फोन पर कहा कि ऐसे ही मेहनत करते रहा और अच्छा खेलो देश का नाम रोशन करो। किट मिलने के बाद खुशी का ठिकाना नहीं है।
अनीसा का कहना है कि मेरी भी पूनिया से बात हुई थी। मैंने उनसे कहा कि ग्राउंड की कमी है। उन्होंने बोला की विधानसभा में इस मुद्दे को रखूंगा। आप जयपुर जब भी आएं तो मेरे से जरूर मिले।
ये भी पढ़ें
गलियों में लड़कों के साथ क्रिकेट खेलती थीं:मां क्रिकेट के खिलाफ थी, लेकिन बल्ला नहीं छोड़ा, अब इंडिया ए टीम में सिलेक्ट
जोधपुर के ओसियां से ताल्लुक रखने वाली 23 साल की दिशा कासट जल्द ही भारतीय वुमन क्रिकेट टीम 'ए' में अपने बल्ले का दम दिखाती नजर आएंगी। दिशा माहेश्वरी समाज के कार्यक्रम में हिस्सा लेने जोधपुर आई थीं। 2021 में दिशा का चयन महिला क्रिकेट टीम (इंडिया ए) में हुआ है। नवंबर 2022 में रायपुर छत्तीसगढ़ में खेली गई वुमेंस चैलेंजर ट्रॉफी T20 में दिशा हाईएस्ट स्कोरर रहीं हैं। दिशा के दादा-परदादा ओसियां (तिवरी मथानिया) के निवासी थे। वह खुद को गर्व से मारवाड़ी कहती हैं। दिशा कासट ने जोधपुर में दैनिक भास्कर से खास बातचीत की। (पूरी खबर पढ़ें)